text: Els àrbitres acorden amb els clubs l'anul·lació del "clàssic" d'hoquei al Palau d'Esports per garantir la seguretat dels jugadors
  Els jugadors del Reus Deportiu Miró i del FC Barcelona es saluden al mig de la pista del Palau d'Esports, després de la suspensió del partit JOSEP MENSA
  Dimarts, 22 Octubre 2019 21:27
  La llevantada d'avui també ha afectat el "clàssic" d'hoquei que havien de disputar el Reus Deportiu Miró i el Barça aquest dimarts a les 21h al Palau d'Esports. La important pluja caiguda avui a Reus ha causat efectes, fins i tot, a la pista del Palau, amb zones amb aigua que s'ha col·lat per les goteres del pavelló. Per aquest motiu, els àrbitres han decidit suspendre el partit, d'acord amb els responsables d'ambdós clubs, "per la seguretat dels jugadors".
  Inicialment, els delegats d'ambdós equips han decidit endarrerir l'inici del partit fins a les 21:15h per mirar de solucionar els problemes d'aigua a la pista. Però la intensitat de la pluja no cessava i continuava caient aigua, la qual cosa ha obligat a la suspensió definitiva del partit.